Kavaliers trek tande van Vrystaatse Cheetahs XV | Netwerk24
Die Boland Kavaliers het Saterdag voortgebou op hul goeie begin van die SuperSport-rugby-uitdaagreeks vanjaar deur die Toyota Vrystaat Cheetahs XV in 'n opwindende kragmeting in Paternoster 21-10 af te stof.
Die Kavaliers het al sy punte in die eerste helfte van die wedstryd aangeteken danksy drie verdoelde drieë, wat aan die tuisspan 'n 21-0 rustyd-voorsprong besorg het.
Drieë deur die slot Adriaan Ludick, die flank Tapiwa Tsomondo en die binnesenter, Michaine Fick, het die grondslag gelê terwyl Boland se losskakel, Garrick Mattheus, al drie doelskoppe deur die pale gejaag het.
Die Cheetahs het in die tweede helfte 'n terugvegpoging aangewend, met drieë deur Jamba Ulengo en Boan Venter wat die besoekers se hoop op 'n oorwinning aan die lewe gehou het. Die Kavaliers het egter hard teruggeveg en uiteindelik 'n welverdiende sege behaal.
Met dié oorwinning beklee die Kavaliers tans die tweede posisie op die SuperSport-uitdaagreeks se suidelike punteleer (9 punte), met die Westelike Provinsie in die eerste posisie (10 punte).
Drieë: Adriaan Ludick, Tapiwa Tsomondo, Michain Fick.
Doele: Garrick Mattheus (3)
Drieë: Jamba Ulengo, Boan Venter
* Die Boland Kavaliers se volgende wedstryd is op Saterdag 11 Mei teen die Grens Bulldogs te Oos-Londen.